
Az Alliance of Sahel States együttműködés geopolitikai alapja

Az Alliance of Sahel States együttműködés geopolitikai alapja
A Száhel övezet az afrikai kontinensen az éghajlati öv mentén terül el, és az egyik legszegényebb régió a kontinensen, és olyan kihívásokkal néz szembe, mint például a terrorizmus, gyenge államiság, éghajlatváltozás, migráció. A 2020-as évek eleje óta sorra követnek el államcsínyeket az övezet országaiban, emiatt is szokás nevezni ezt a régiót puccsövezetnek. Katonai vezetés vette át a hatalmat 2021-ben Maliban, 2022-ben Burkina Fasoban és legutóbb 2023-ban Nigerben is. Ezen 3 ország jelenlegi vezetői 2023. szeptember 16-án jelentették be, hogy „Alliance of Sahel States” néven kollektív védelmi céllal együtt fognak működni.
Afrikában számos regionális együttműködés működik, azonban ezek sokszor nem tudják elérni céljukat. Felmerült bennem, hogy vajon ez az újabb szövetség mennyire lehet sikeres és miért is érzi szükségesnek ez a három állam az együttműködést. Kutatásom során arra a kérdésre adok választ, hogy mi a geopolitikai alapja Mali, Burkina Faso és Niger elsősorban katonai együttműködésének. Elemzésemet a geopolitika szempontjából végzem el. Foglalkozom a térség történelmével, földrajzával, demográfiai jellemzőivel. Elemzem az aláírt nemzetközi szerződés szövegét. A szerződés célkitűzéseit és a geopolitikai jellemzőket kötöm össze, és részletesen bemutatom a terrorizmust a régióban a biztonsági dilemma és defenzív-offenzív realizmus elemzési modellek segítségével. A Global Terrorism Index vizsgálatával vázolom a terrorizmus jellemzőit az együttműködés államaiban. Kauzális elemzési eszköz alkalmazásával részletesen bemutatom a térség instabillá válásának forrását, a 2012-es mali válságot, amely lehetőséget adott a terrorista szervezetek térnyerésének. Végül konstruktivista megközelítésből a nemzetközi- és regionális szervezetek vizsgálásával zárom elemzésem.
Dolgozatom és kutatásom hozzájárul az Afrikára fókuszáló, magyar nyelvű tanulmányok számának bővüléséhez.



